|  |  |
| --- | --- |
| Nacionālā veselības dienesta līguma | Operatora līguma |
| uzskaites Nr. \_\_\_\_\_\_\_\_\_\_\_\_\_\_\_ | uzskaites Nr. \_\_\_\_\_\_\_\_\_\_\_\_\_\_\_\_\_\_ |

**LĪGUMS**

par personas datu operatora sadarbību vienotās veselības nozares elektroniskās informācijas sistēmas izmantošanā

Rīgā, 202 .gada \_\_\_\_\_\_\_\_\_\_\_\_

Nacionālais veselības dienests (turpmāk – Dienests), kura vārdā, saskaņā ar Ministru kabineta 2011.gada 1.novembra noteikumiem Nr.850 „Nacionālā veselības dienesta nolikums”, rīkojas tā direktors Āris Kasparāns, no vienas puses, un

[**Nosaukums**] (turpmāk – Operators), kura vārdā, saskaņā ar \_\_\_\_\_\_\_\_\_\_\_ rīkojas \_\_\_\_\_\_\_\_\_\_\_\_\_, no otras puses, turpmāk kopā saukti par Pusēm,

lai īstenotu Ārstniecības likuma 78., 79. un 80.pantā, kā arī Ministra kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu” 12.3.apakšpunktā noteikto, ievērojot Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 6.panta c. un e. punktā noteikto un 9.panta i. un j. punktā noteikto, noslēdz šādu līgumu (turpmāk – Līgums):

1. **Līgumā lietotie termini**
	1. E-veselības sistēma – vienotā veselības nozares elektroniskās informācijas sistēma, kuras darbību regulē Ministra kabineta 2014.gada 11.marta noteikumi Nr.134 „Noteikumi par vienoto veselības nozares elektronisko informācijas sistēmu”, kuras pārzinis un turētājs ir Dienests.
	2. Operators – programmatūras izstrādātājs, kurš izstrādā un uztur Iestādes informācijas sistēmu un/vai tehnisko risinājumu, kurā, saskaņā ar līgumu (-iem), kas noslēgts(-i) starp Iestādi un Operatoru, Iestāde veic pacienta veselības datu apstrādi.
	3. Iestāde – ārstniecības iestāde saskaņā ar Ārstniecības likuma 1.panta trešo daļu vai aptieka, kura nodrošina recepšu zāļu un medicīnisko ierīču izsniegšanu un atbilst normatīvajos aktos noteiktajām obligātajām prasībām par aptieku darbību.
	4. Iestādes informācijas sistēma – Iestādes programmnodrošinājums un tehnisko pasākumu kopums, ar kura starpniecību Lietotājs ievada un piekļūst pacienta veselības datiem E-veselības sistēmā.
	5. Lietotājs – persona, kurai Iestāde ir piešķīrusi E-veselības sistēmas lietošanas tiesības un kurai piešķirto lietotāja tiesību ietvaros ir iespējams apstrādāt Pacienta Veselības datus.
	6. Pacients – fiziska persona, kura saņem veselības aprūpes pakalpojumus vai vēršas pēc tiem.
	7. Veselības dati – ierobežotas pieejamības dati par pacientu atbilstoši Ministru kabineta 2014.gada 11.marta noteikumiem Nr.134 “Noteikumi par vienoto veselības nozares elektronisko informācijas sistēmu”.
	8. Konfidenciāla informācija – Veselības dati vai personas dati E-veselības sistēmā, kā arī informācija, kas attiecas uz tehniskā pieslēguma un E-veselības sistēmas darbināšanu.
	9. Funkcionalitāte – Lietotājiem pieejamā E-veselības sistēmas funkcionalitāte atbilstoši Ministru kabineta 2014.gada 11.marta noteikumiem Nr.134 “Noteikumi par vienotās veselības nozares elektronisko informācijas sistēmu”. Lietotājiem pieejamās funkcionalitātes apjoms var mainīties atbilstoši spēkā esošajam normatīvo aktu regulējumam.
	10. Klasifikators – vērtību saraksts, kur katra vērtība identificējas ar unikālu identifikatoru un raksturojas ar atribūtu kopu. Līguma ietvaros izmantojamos klasifikatorus E-veselības sistēmā nosaka Dienests.
2. **Līguma priekšmets**
	1. Līgums nosaka kārtību, kādā Operators sadarbojas ar Dienestu, lai Operators nodrošinātu Iestādēm iespēju izmantot Iestādes informācijas sistēmā un/vai tehniskajā risinājumā E-veselības sistēmā pieejamo Funkcionalitāti.
	2. Līguma ietvaros Dienests nodrošina Operatoram piekļuvi E-veselības sistēmas klasifikatoriem, lai nodrošinātu Iestādes informācijas sistēmai un/vai tehniskajam risinājumam nepieciešamo datu apmaiņu starp Dienestu un Operatoru.
3. **PRASĪBAS Piekļuvei E-veselības sistēmai**
	1. Piekļuve E-veselības sistēmas klasifikatoriem tiek nodrošināta šādā veidā:

3.1.1.Klasifikatoriem, kas nesatur personu datus – piekļuve FTPS serverim, kur izvietoti attiecīgie Klasifikatori un to vērtības (turpmāk – Risinājums).

3.1.2.Klasifikatoriem, kas satur personu datus – piekļuve Valsts reģionālās attīstības aģentūras Datu izplatīšanas tīklam, kur izvietoti attiecīgie Klasifikatori un to vērtības (turpmāk – Aģentūras Risinājums).

* 1. Operators pēc Līguma noslēgšanas 30 (trīsdesmit) dienu laikā rakstveidā iesniedz Dienestam aizpildītu veidlapu “Operatora pieteikums Klasifikatoru datu saņemšanai”, kas pieejama Dienesta interneta mājas lapas https://www.vmnvd.gov.lv/lv/izstradatajiem (turpmāk – pieteikums).
	2. Pēc Līguma 3.2.punktā minētā pieteikuma saņemšanas Dienestā, 5 (piecu) darba dienu laikā, skaitot no saņemšanas brīža, Dienests nosūta uz Operatora elektroniskā pasta adresi pieejas rekvizītus Risinājumam, kā arī nosūta pieteikumu Valsts reģionālās attīstības aģentūrai pieejas izveidošanai Datu izplatīšanas tīklam piekļuvei Aģentūras Risinājumam.
	3. Dienests pieejas tiesības neveido un nepieprasa tās veidot Valsts reģionālās attīstības aģentūrai, ja Līguma 3.2.punktā minētais pieteikums nesatur pilnīgu informāciju pieejas tiesības izveidei/piešķiršanai.
	4. Gadījumā, ja Līguma 3.2.punktā minētais pieteikums ir nepilnīgs, Dienests lūdz Operatoram pieteikumu atbilstoši precizēt. Pēc precizētā pieteikuma, kurš satur pilnīgu informāciju, saņemšanas, pieejas tiesības tiek veidotas Līguma 3.3. un 3.4.punktā minētajā kārtībā.
1. **PUŠU SAISTĪBAS**
	1. Puses:
		1. nodrošina informācijas apmaiņu Līgumā noteiktajā apjomā un veidā;
		2. sniedz atbildi uz Pušu pieprasījumiem, problēmu un incidentu pieteikumiem 10 (desmit) darba dienu laikā no attiecīgā pieteikuma saņemšanas brīža;
		3. nodrošina Pušu tīkla pieslēgumu adrešu un piekļuves identifikācijas rekvizītu slepenības ievērošanu un neizpaušanu trešajām personām;
		4. neveic Pušu informācijas sistēmas datu vai sistēmu drošības sistēmas apiešanu, bojāšanu, vai pārslodzi, E-veselības sistēmas vai to daļu nelikumīgu kopēšanu. Par nelikumīgām darbībām ar sistēmu vai sistēmas datiem tiek uzskatītas visas tās darbības, kas nav savstarpēji saskaņotas, kā arī darbības, kuras tiek izpildītas automātiski, bez Lietotāja tiešas līdzdalības informācijas pieprasījumu procesā.
	2. Dienests:
		1. apņemas nodrošināt Dienesta pārziņā esošā Risinājuma pieejamību 97 % no E-veselības sistēmai noteiktā darba laika;
		2. organizē Aģentūras Risinājuma pieejamību Operatoriem Līguma priekšmeta izpildei;
		3. nodrošina no Operatora saņemtās informācijas saglabāšanu un apstrādi funkciju izpildei, kas noteiktas Ārstniecības likumā, Ministru kabinetu 2014.gada 11.marta noteikumos Nr.134 “Noteikumi par vienoto veselības nozares elektronisko informācijas sistēmu” un citos Latvijas Republikas normatīvajos aktos, kas reglamentē veselības aizsardzības jomu;
		4. izvieto informāciju par Risinājuma un Aģentūras Risinājuma darbības pārtraukumiem E-veselības sistēmas Portālā un Dienesta interneta mājas lapas sadaļā “E-veselība” šādos termiņos:
			1. Risinājuma un Aģentūras Risinājuma darbības neplānota pārtraukuma gadījumā – nekavējoties, bet ne vēlāk kā 1 (vienas) darba dienas laikā no pārtraukuma konstatēšanas brīža;
			2. Risinājuma un Aģentūras Risinājuma darbības plānota pārtraukuma gadījumā – vismaz 2 (divas) darba dienas pirms plānotajiem darbiem, norādot datumu, laiku un plānoto pārtraukuma ilgumu;
			3. gadījumos, kad drošības apsvērumu dēļ pilnīgi vai daļēji tiek liegta vai ierobežota piekļuve Risinājumam vai Aģentūras Risinājumam – nekavējoties, bet ne vēlāk kā 1 (vienas) darba dienas laikā no piekļuves liegšanas brīža;
		5. nodrošina palīdzības dienestu konsultāciju saņemšanai un pieteikumu pieņemšanai no Operatora par Risinājumu. Informācija par Dienesta palīdzības dienesta darba laiku un kontaktinformāciju ir pieejama E-veselības sistēmas Portālā <https://www.eveseliba.gov.lv/sakums/kontakti>;
		6. nosaka ar Risinājumu un Aģentūras Risinājumu saistīto datu apmaiņas struktūras standartus, kā arī drošības un tehniskos standartus, ko publicē E-veselības sistēmas tehniskajā portālā https://viss.gov.lv/lv/Eves.
	3. Dienesta tiesības:
		1. uz laiku apturēt vai ierobežot Operatora piekļuvi Risinājumam un/vai Aģentūras Risinājumam, ja konstatēti drošības apdraudējumi;
		2. bloķēt Operatora pieslēgumu Risinājumam un/vai Aģentūras Risinājumam līdz apstākļu noskaidrošanai, ja tiek konstatēts, ka ir veikta nelikumīga personu datu apstrāde, vai ir pārkāpts kāds no Līguma nosacījumiem;
		3. nekavējoties anulēt Operatora pieslēgumu Risinājumam un/vai Aģentūras Risinājumam, ja Dienests konstatē iespējamus draudus informācijai, tai skaitā datu, drošībai (ar to saprotot – konfidencialitāti, pieejamību, integritāti), neatbilstošu sistēmas darbību vai ielaušanās pazīmes E-veselības sistēmā vai Operatora informācijas sistēmā. Par šādu lēmumu Dienests informē Operatoru tiklīdz tas kļūst iespējams, bet ne vēlāk kā 1 (vienas) darba dienas laikā no pieslēguma vai tiesību anulēšanas;
		4. anulēt Operatoram piešķirtās tiesības, ja:
			1. ir apturēta vai izbeigta Operatora darbība;
			2. Operators, izmantojot Risinājumu un/vai Aģentūras Risinājumu, neievēro šī Līguma prasības;
		5. pieprasīt veikt nepieciešamās izmaiņas Operatora informācijas sistēmās, ja tajās konstatētas drošības ievainojamības vai apdraudējumi, kuras var apdraudēt Veselības datu drošību un precizitāti;
		6. noteikt jaunas papildus drošības prasības, ja tas ir nepieciešams, lai nodrošinātu Risinājumā un/vai Aģentūras Risinājumā ievadīto datu aizsardzību un E-veselības sistēmas drošību;
		7. apturēt Risinājuma un/vai Aģentūras Risinājuma darbību uz laiku, kas nepieciešams drošības apsvērumu dēļ, Risinājumā un/vai Aģentūras Risinājumā darbībā konstatēto problēmu novēršanai vai plānoto izmaiņu un papildinājumu uzstādīšanai vai citu nepieciešamo darbu veikšanai, lai nodrošinātu optimālu un drošu Risinājuma un/vai Aģentūras Risinājuma darbību;
		8. uzstādīt Risinājuma un/vai Aģentūras Risinājuma papildinājumus vai izmaiņas;
		9. plānot un īstenot Risinājuma un/vai Aģentūras Risinājuma jaunas Funkcionalitātes izstrādi, īstenošanu un ieviešanu;
		10. liegt piekļuvi Iestādei pie Klasifikatoriem, nosūtot rakstisku vēstuli Operatoram.
	4. Operators:
		1. informē rakstiski Dienestu 10 (desmit) darba dienas pirms piekļuves piešķiršanas Iestādei pie Klasifikatoriem, kuri satur personas datus, norādot ārstniecības\farmaceita iestādes nosaukumu, reģistrācijas numuru, kontaktinformāciju un nodrošināto Klasifikatoru OID numuru sarakstu;
		2. informē rakstiski Dienestu 10 (desmit) darba dienu laikā no brīža, ka Operators ir atslēdzis Iestādei piekļuvi pie klasifikatoriem;
		3. liegt piekļuvi Iestādei pie Klasifikatoriem, kuri satur personas datus, pēc Līguma 4.3.10. apakšpunktā minētās Dienesta vēstules saņemšanas;
		4. seko līdzi saskaņā ar Līguma 4.2.4.apakšpunktu publicētajai informācijai un plāno Operatora informācijas sistēmas darbu tā, lai ievērotu plānotos Risinājuma un/vai Aģentūras Risinājuma pārtraukumus, kā arī organizē paredzamo E-veselības sistēmas izmaiņu pielāgojumus Operatora informācijas sistēmā;
		5. novērš Līguma 4.3.1., 4.3.2., un 4.3.3.apakšpunktā konstatētās nepilnības Operatora informācijas sistēmā iespējami īsākā laika posmā;
		6. pēc Līguma 4.3.6.apakšpunktā minētā Dienesta pieprasījuma nodrošina iespējami ātrā laikā nepieciešamo izmaiņu veikšanu Operatora informācijas sistēmā;
		7. nodrošina, ka Operatora informācijas sistēmā nav iespējama nesankcionēta masveida datu kopēšana
		8. nodrošina, ka no Risinājuma un/vai Aģentūras Risinājumā pieejamajiem datiem piekļūst tikai tās Iestādes, ar kurām starp Operatoru un Iestādi ir noslēgts līgums par Operatora informācijas sistēmas izmantošanu.
		9. nekavējoties aptur Operatora informācijas sistēmas pieslēgumu Risinājumam un/vai Aģentūras Risinājumam, ja konstatētas darbības, kas saistītas ar Operatora informācijas sistēmas drošības sistēmas apiešanu vai bojāšanu, izmantojot Risinājumu, Aģentūras Risinājumu vai E-veselības sistēmu un 1 (vienas) darba dienas laikā informē par to Dienestu.
	5. Operatora tiesības:
		1. izmantot Risinājumu un/vai Aģentūras Risinājumu, lai nodrošinātu Iestādei iespējas izmantot E-veselības sistēmas Funkcionalitātes un veiktu nepieciešamo Pacienta Veselības datu ievadi un apmaiņu;
		2. sazināties ar Dienestu, izmantojot Dienesta palīdzības dienesta elektroniskā pasta adresi help@eveseliba.gov.lv vai kontaktinformāciju, kas pieejama E-veselības portāla sadaļā “Kontakti”;
		3. pieteikt konstatētās sistēmas problēmas, priekšlikumus un ierosinājumus darbības uzlabošanai E-veselības sistēmas palīdzības dienestam;
		4. konsultēties ar Dienesta speciālistiem par datu apmaiņas norisi starp Operatora informācijas sistēmu, Risinājumu/Aģentūras Risinājumu/E-veselības sistēmu;
		5. iepriekš saskaņot Līguma 3.2.apakšpunktā minēto pieteikumu, nosūtot to uz elektroniskā pasta adresi eveseliba@eveseliba.gov.lv;
		6. pārtraukt, uz laiku apturēt vai ierobežot piekļuvi Risinājumam un/vai Aģentūras Risinājumam no Operatora informācijas sistēmas;
		7. piedalīties Dienesta rīkotajās mācībās par Risinājuma/Aģentūras Risinājuma/E-veselības sistēmas izmantošanu;
		8. sazināties ar Dienesta lietotāju atbalsta dienestu par Risinājuma/Aģentūras Risinājuma/E-veselības sistēmas izmantošanu un saņemt atbildes uz visiem Operatora jautājumiem, kas tam radies, strādājot ar Risinājumu/Aģentūras Risinājumu/E-veselības sistēmu;
		9. iepazīties ar informāciju, kas izvietota E-veselības sistēmas interneta mājas lapā.
2. **Informācijas aizsardzība**
	1. Puses nedrīkst izpaust no Risinājuma/Aģentūras Risinājuma/E-veselības sistēmas un/vai Operatora informācijas sistēmas iegūto informāciju jebkurai trešajai pusei, izņemot:
		1. Pušu darbiniekus, kuriem šī informācija ir nepieciešama, lai pildītu tiešos darba pienākumus, kuriem šī informācija izpaužama tikai gadījumā, ja konkrētā persona ir rakstveidā apņēmusies šo informāciju saglabāt un nelikumīgi neizpaust, kā arī neizpaust informāciju arī pēc darba (nodarbinātības) tiesisko attiecību izbeigšanās (parakstīta veidlapa „Apliecinājums”);
		2. normatīvajos aktos noteiktajos gadījumos uz rakstiska pieprasījuma pamata, identificējot konfidenciālās informācijas izpaušanas laiku, saņēmēju (pārstāvi, amatpersonu), mērķi, saturu un personu, kura izpaudusi konfidenciālo informāciju;
		3. Risinājumā/Aģentūras Risinājumā/E-veselības sistēmas programmatūrā vai Operatora informācijas sistēmā atklāto problēmu aprakstu, lai veiktu problēmas identificēšanu un tās novēršanu, izņemot informāciju, kas satur Veselības datus.
	2. Puses nodrošina:
		1. informācijas konfidencialitātes un datu aizsardzības prasību ievērošanu no Pušu darbinieku, auditoru, revidentu un citu saistīto personu puses, kurām dati ir vai var būt pieejami uz līguma vai tiesiska pamata;
		2. informācijas un personas datu aizsardzības prasību ievērošanu no trešajām pusēm, kurām ir iespējams piekļūt vai pastāv iespēja piekļūt datiem (piemēram, Iestādes Lietotājs).
	3. Puses apliecina, ka konfidenciāla informācija netiks izpausta arī pēc Līguma izbeigšanās, izņemot Līguma 5.1.2.apakšpunktā noteiktajā gadījumā.
3. **Nepārvarama vara**
	1. Puses nav atbildīgas par savu saistību daļēju vai pilnīgu neizpildi, ja tas ir rezultāts tādiem notikumiem kā stihiskas nelaimes, plūdi, ugunsgrēks, karadarbība, valdības lēmumi, normatīvie akti, tiesas nolēmumi u.c., kas notikuši pēc Līguma slēgšanas un nav izraisīti ar kādas Puses nolūku un šādu notikumu seku novēršana nav iespējama ar Pušu samērīgām darbībām. Puses var vienoties arī par citu papildu apstākļu attiecināšanu nepārvaramas varas apstākļiem un lūgt to konstatēt citai kompetentai un neatkarīgai institūcijai. Nepārvaramas varas apstākļi, izņemot normatīvo aktu izmaiņas, kuras liek pilnībā vai daļēji atklāt personas datus vai tiesas nolēmumus, ar kuriem uzdots pilnībā vai daļēji atklāt konkrētas personas datus, neietekmē Pušu pienākumus aizsargāt pacientu personas datus un neatceļ atbildību par personas datu prettiesisku izpaušanu.
	2. Puse, kura atsaucas uz nepārvaramas varas apstākļiem un to attiecināšanu uz Līguma izpildi, nekavējoties par to rakstveidā informē otru Pusi, paziņojot par konkrētajiem apstākļiem, to iespējamo rašanās laiku un ietekmi uz Līguma izpildi un, ja tas ir iespējams, iesniedz kompetentas institūcijas izsniegtu dokumentu, kas apliecina minēto apstākļu iestāšanos.
	3. Puses apņemas vienoties par to, vai šādi nepārvaramas varas apstākļi traucē vai padara Līguma saistību izpildi par neiespējamu, kā arī izlemt līgumsaistību turpināšanas (vai izbeigšanas) būtiskos jautājumus.
4. **Strīdi un paziņojumi**
	1. Strīdi, kas rodas saistībā ar Līguma izpildi, tiek risināti savstarpējās sarunās. Ja sarunu rezultātā strīds netiek noregulēts, tas tiek izšķirts Latvijas Republikas tiesu instancēs Latvijas Republikas ārējos normatīvajos aktos noteiktajā kārtībā.
	2. Ar sarunām Līguma izpratnē tiek saprasts:
		1. elektroniskā sarakste;
		2. sarunas klātienē, nepieciešamības gadījumā Pusēm sastādot un parakstot attiecīgu sarunu gaitas un būtības protokolu;
		3. savstarpējā sarakste ar personisko vai drošu elektronisko parakstu parakstītas vēstules veidā, izmantojot Pušu juridiskās adreses. Ja vēstule tiek sūtīta pa pastu, par vēstules saņemšanas brīdi Līguma izpildē tiek uzskatīta septītā diena pēc vēstules nodošanas pastā.
	3. Savstarpējās Pušu attiecības, kas netika paredzētas, parakstot Līgumu, ir regulējamas saskaņā ar Latvijas Republikā spēkā esošajiem ārējiem normatīvajiem aktiem.
5. **Atbildība**
	1. Operators ir atbildīgs un apņemas atlīdzināt zaudējumus, kas radušies Dienestam vai trešajām personām Operatora darbinieku un Līguma izpildē iesaistīto trešo personu, kā arī citu ar Operatoru saistīto personu, kurām Operators ir nodrošinājis piekļuvi Risinājumam/Aģentūras Risinājumam/E-veselības sistēmai, prettiesiskas rīcības (darbības vai bezdarbības), rupjas vai vieglas neuzmanības vai Līguma noteikumu pārkāpumu rezultātā.
	2. Operators ir atbildīgs un apņemas atlīdzināt zaudējumus, kas radušies Dienestam vai Pacientiem gadījumā, ja, izmantojot nepietiekamu Operatora informācijas drošības aizsardzību, trešās personas fiziski vai loģiski piekļuvušas Operatora Informācijas sistēmai vai tajā uzkrātajai informācijai, Operatora Informācijas sistēmas infrastruktūrai vai tajā uzkrātajai informācijai, nodarot kaitējumu ar likumu aizsargātām Dienesta vai Pacienta tiesībām un interesēm, tajā skaitā, nesankcionēti iegūstot vai modificējot datus.
6. **Līguma stāšanās spēkā, tā grozīšana vai izbeigšana**
	1. Līgums stājas spēkā no brīža, kad to ir parakstījušas abas Puses.
	2. Līgums ir noslēgts uz nenoteiktu laiku.
	3. Jebkuri grozījumi Līgumā stājas spēkā tikai tad, kad tie ir noformēti rakstveidā un tos ir parakstījusi katra no Pusēm.
	4. Veidlapas, kas ir minētas Līgumā, Dienests ir tiesīgs vienpersoniski mainīt, aktuālās veidlapas ievietojot Dienesta interneta mājas lapas vietnē https://www.vmnvd.gov.lv/lv/izstradatajiem Operatora pienākums ir regulāri pārbaudīt Dienesta mājas lapā ievietoto informāciju. Dienests mājas lapā ievietotajai informācijai pievieno norādi par to spēkā esamību.
	5. Līgums var tikt izbeigts:
		1. Pusēm par to vienojoties;
		2. Latvijas Republikas normatīvajos aktos noteiktajos gadījumos.
	6. Puse, kura vēlas izbeigt Līgumu 9.5.1.apakšpunktā noteiktajā kārtībā, 30 (trīsdesmit) darba dienas iepriekš rakstiski paziņo par to otrai Pusei, minot arī Līguma izbeigšanas iemeslu.
	7. Dienests ir tiesīgs vienpusēji izbeigt Līgumu, ja ir apturēta vai izbeigta Operatora darbība.
	8. Dienests, konstatējot Līguma 9.7.apakšpunktā noteikto gadījumu, rakstveidā nosūta uz Līguma 11.punktā norādīto adresi informāciju par Līguma izbeigšanu, norādot tā izbeigšanas iemeslu. Ar minētās informācijas nosūtīšanas brīdi Līgums tiek uzskatīts par izbeigtu.
	9. Nosūtot Līguma 9.8.apakšpunktā minēto paziņojumu, Dienests nekavējoties liedz Operatoram pieslēgumu un organizē Operatoram piešķirto tiesību Risinājumam/Aģentūras Risinājumam apturēšanu.
7. **Citi noteikumi**
	1. Informācijas saņemšana no Risinājuma un Aģentūras Risinājuma ir bezmaksas.
	2. Dienests neapmaksā Operatoram ar Risinājuma/Aģentūras Risinājuma/E-veselības sistēmas lietošanu saistītos izdevumus.
	3. Pušu juridiskā statusa maiņas gadījumā tiesību pārņēmējs darbojas saskaņā ar Līguma noteikumiem.
	4. Līgums ir sagatavots latviešu valodā 2 (divos) identiskos, vienādi tiesiskos eksemplāros, katrs uz 7 (septiņām) lapām.
8. **PUŠU rekvizīti**

|  |  |
| --- | --- |
| 11.1. **Nacionālais veselības dienests**Reģ.Nr.90009649337Adrese: Cēsu iela 31 k-3,Rīga, LV-1012nvd@vmnvd.gov.lv | 11.2. **\_\_\_\_\_\_\_\_\_\_\_\_**Reģ.Nr. \_\_\_\_\_\_\_\_\_\_\_Adrese:\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |
| Direktors\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Āris Kasparāns | Valdes priekšsēdētājs\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |